یونسیف:نن د کال په لومړي ورځ له ۳۲۰۰ زیات افغان ماشومان نړۍ ته سترګې غړوي
د ملګروملتونو د ماشومانو ادادرې " یونسیف" اټکل کړي، چې د ۲۰۱۹ میلادي کال په لومړي ورځ به له دوه زرو او درې سوو څخه زیات افغان ماشومان نړۍ ته سترګې پراینځي.
یونسیف" ادارې په یوه اعلامیه کې ویلي، چې دا شمېر افغان ماشومان د شاوخوا څلور سوو زرو ماشومانو په ډله کې شامل دي، چې د نوي ۲۰۱۹ میلادي کال په لومړۍ ورځ نړۍ ته سترګې غړوي. د " یونسیف"د اټکل له‌مخې افغانستان د جنوبي اسیا په هېوادونو کې څلورم هیواد دېی چې په زیات شمېر ماشومان د سې شنبې په ورځ په کې نړۍ ته سترګې غړوي. هندوستان کې دا شمېر اویا زرو تنو ته رسیږي، چې د جنوبي اسیا د هیوادونو د لیست په سر کې ځای لري. په افغانستان کې د " یونسیف" د ادارې مرستیال ستیفانو ساوي ویلي" د نوي کال په دې ورځ، راځئ، چې ټول پریکړه وکړو، چې د هر ماشوم هر حق پوره کړو". "یونسیف" د ۲۰۱۹ کال په لومړۍ ورځ د نوو زیږیدونکو ماشومانو دا شمیرنې په داسې حال کې خپرې کړي، چې دغې ادارې، ویلي، چې په نړۍ کې نن ۲.۵ میلیونه ماشومان به د زیږیدلو په لومړۍ ورځ خپل ژوند له لاسه ورکړي. "یونسیف" وایي، له وخت وړاندې زیږون، د زیږون پر مهال ستونزې د نوو زیږیدلو ماشومانو د مړینې سبب ګرځي. د ملګروملتونو د ماشومانو د ادارې " یونسیف" او د افغان حکومت د راپور له‌مخې په افغانستان کې د ماشومانو د ژوند د خوندیتوب لپاره د افغان حکومت او د نړیوالې ټولنې د هڅو سره سره په دغه هیواد کې اوس هم د زیږون پر مهال د میندو او ماشومانو د مړینې کچه خورا لوړه ده. په افغانستان کې اوس مهال د پنځه کالو څخه د ښکته عمر په هرو زرو ماشومانو کې ۵۵ تنه یې د پنځه کلنۍ عمر ته د رسیدلو وړاندې خپل ژوند له لاسه ورکوي. په ۲۰۰۱ میلادي کال کې دا شمیر ۱۹۲ تنه وو. د افغانستان د عامې روغتیا وزارت وايي، پر کومو ناروغیو، چې افغان ماشومان خپل ژوند له لاسه ورکوي، تر ډیره د علاج وړ دي. د ناروغیو د ستونزو سربیره خوار زواکي هم د افغان ماشومانو ژوند ګواښوي. د " یونسیف" د راپور له مخې په نړۍ کې د نورو هیوادونو پرتله ترټولو زیات افغان ماشومان د خوار زواکۍ د ستونزې څخه کړېږي. د دغو شمېرنو له‌مخې ۴۱ فیصده د پنځه کلونو څخه د ښکته عمر افغان ماشومان د خوار زواکۍ له ستونزې سره مخ دي. په افغانستان کې روانې وچکالۍ هم د افغان ماشومانو پر ژوند ناوړه اغیزه کړې ده. د ملګرو ملتونو د راپور له مخې د شاوخوا درې میلیونو افغانانو څخه، چې وچکالۍ پرې اغیز کړی، ۱. ۶ میلیونه یې ماشومان دي. همداشان افغانستان د نړۍ په دریو هېوادونو کې شامل دی، چې د پولیو یا د ماشومانو ګوزڼ ناروغۍ لا هم د دغه هیواد د ماشومانو ژوند ګواښوي.